**Braille-neuvottelukunnan kokous 3/2017**
Aika: keskiviikko 30.8.2017 klo 10.30
Paikka: Celia-kirjasto, kokoushuone Cely

Paikalla: Teuvo Heikkonen

 Riitta Eronen

 Tuija Piili-Jokinen

 Maria von Rutenberg

 Tessa Bamberg

 Kirsi Ylänne

 Petra Okkonen (paikalla kohdat 1-8)

Poissa: Markku Leskinen

 Teemu Kuusisto

Sihteeri: Marjo Kauttonen

**PÖYTÄKIRJA**

1. Kokouksen avaus ja päätösvaltaisuus

Kokous avattiin klo 10.40 ja todettiin päätösvaltaiseksi.

2. Edellisen kokouksen pöytäkirjan (26.4.2017) hyväksyminen

Edellisen kokouksen pöytäkirja hyväksyttiin.

3. Matematiikan pisteoppikirja alkuopetukseen. Celian ja Onervan yhteisprojektin esittely. Petra Okkonen, Celia

Pedagoginen suunnittelija Petra Okkonen kertoi alkuopetuksen pistemateriaalin tuottamisen etenemisestä. Tällä hetkellä alkuopetuksen opetussuunnitelman mukaisesta materiaalista on toteutettu puolet. Materiaaliin kuuluu mm. lukualueet 0-10 sekä yhteen- ja vähennyslaskut. Materiaalin alussa on ohjeistusta opettajalle ja koulunkäynnin ohjaajalle sekä kannustusta erilaisten konkreettisten välineiden, kuten multipalikoiden ja munakennojen, käyttöön opetuksessa. Tällä hetkellä uudistettu materiaali on käytössä neljällä oppilaalla.

Seuraavaksi aletaan toteuttaa matematiikan pisteoppimateriaalia luokille 3-4. Tavoitteena on, että alkuopetuksen oppimateriaali on saatavissa ensi syksynä myös ruotsiksi. Palautetta materiaalista toivotaan. Materiaalia voi tilata Petra Okkoselta (petra.okkonen@celia.fi)

4. Pohjoismaisen Braille-neuvottelukunnan kokoukseen osallistumisesta päättäminen. Kokous pidetään 26.-27.10.2017. Paikka on DAB headquarters, Høje Taastrup
Tanskassa järjestettävän kokouksen asialistalla on mm. pistemuunnosohjelma Liblouis, pistelukunopeus sekä kuulumiset niin Tactile Reading kuin ICEVIn tapahtumista. Esillä on myös vahvasti pistenuottikirjoitus, joten päätettiin kutsua ulkopuolinen pistenuottikirjoituksen asiantuntija mukaan kokoukseen. Päätettiin, että neuvottelukuntaa edustavat Teuvo Heikkonen, Kirsi Ylänne sekä Tuija Piili-Jokinen.

5. Anna-Liisa Hiltusen pisteaapisen päivittäminen ja jakelu, tilannekatsaus
Aapiseen on tehty pieniä muutoksia saadun palautteen perusteella. Maria Rutenberg lähettää aapisen sihteerille. Aapinen on tulossa saataville pistekirjoitus.fi-sivustolle ja se on tilattavissa osoitteesta braille@celia.fi.

6. Matemaattiset merkinnät, tilannekatsaus
Koska Teemu Kuusisto ei ollut paikalla, siirretään asian käsittely seuraavaan kokoukseen.

7. Näkövammaisalan sanasto, tilannekatsaus
Noin 200 sanaa sisältävä sanasto on valmis. Kirsi Ylänne saattaa sanaston pistekirjoitus.fi-sivustolle todennäköisesti sekä html-muodossa että printattavana pdf:nä. Sanaston on tarkoitus olla jatkossa muokattavissa, ja sopivaa palautteenantokanavaa mietitään.

8. Ohjelmoinnin opetus näkövammaisille. Seminaari syksyllä; miten edetään

Keskustelutilaisuus järjestetään 27.11. klo 13 Iiris-talossa. Tilaisuuteen kutsutaan näkövammaisia ohjelmoijia, opetusalan asiantuntijoita ja muita asiantuntijoita.

9. Saavutettavuusdirektiivi: mahdollinen kannanotto 29.8. mennessä; tilannekatsaus
Braille-neuvottelukunta ei laatinut omaa kannanottoaan, mutta seuraa direktiivin toteutumista ja seurauksia.

10. Neuvottelukunnan toimikausi päättyy 30.4.2018. Millaisia suunnitelmia jatkon kannalta?
Opetus- ja kulttuuriministeriö asettaa Braille-neuvottelukunnan Näkövammaisten kirjastosta annetun asetuksen (639/1996) 11 §:n nojalla. Toimikauden pituus on neljä vuotta. Osa nykyisistä jäsenistä ei ole enää käytettävissä uudella toimikaudella. Ministeriö nimittänee uudet jäsenet ensi vuoden puolella.

11. Marrakeshin sopimus. Kirsi Ylänne kertoo sopimuksen tilanteesta
Euroopan parlamentti ratifioi heinäkuussa Marrakeshin sopimuksen, joka tuli voimaan vuonna 2016 syyskuun lopussa, kun yli 20 maata oli sen ratifioinut. Marrakeshin sopimus parantaa julkaistujen aineistojen saatavuutta näkövammaisille ja lukemisesteisille, mukaan lukien niin kognitiiviset kuin fyysiset haasteet lukemisessa. Sopimus antaa oikeuden tehdä näkövammaisille ja muille lukemisesteisille saavutettavassa muodossa olevia teoskappaleita sekä mahdollistaa saavutettavien julkaisujen vaihdon niiden maiden kesken, jotka ovat sopimuksen hyväksyneet. Sopimuksen käytännön toteutuksessa on vielä runsaasti ratkaistavia asioita. Kirjastojen kansainvälinen kattojärjestö IFLA aloittaa käytännön oppaan laatimisen tämän vuoden lopulla.

12. Muut asiat
Keskusteltiin, voisiko alkuopetuksen pistemateriaali olla harvaa harvalla –painatuksen sijaan tehty tiheää harvalla –painatuksella. Todettiin, että olisi hyvä kokeilla ensin, miten lukemisen aloittaminen 1. luokalla tiheää harvalla –kirjoitusmuodolla onnistuu. Todettiin myös, että aikuisiällä pistekirjoitusta opettelevat tarvitsevat edelleen harvaa harvalla –aineistoja.

Tuotiin esiin huoli näkövammaisalalla viime vuosina vaikuttaneesta rajusta muutoksesta, joka näkyy alan eri toimijoiden keskuudessa muun muassa resurssipulana. Huolenaihetta aiheuttavat muutosten vaikutukset ennen kaikkea näkövammaisten lasten ja nuorten koulunkäyntiin, opiskeluun ja työhön hakeutumiseen sekä siihen, millaiset mahdollisuudet näkövammaisilla henkilöillä on jatkossa toimia yhteiskunnassa tasavertaisina kansalaisina.

13. Seuraava kokous
Seuraava kokous pidetään maanantaina 27.11.2017 klo 10.00 Celiassa.

14. Kokouksen päättäminen

Kokous päättyi klo 12.50.